**Lars Løkke Rasmussen blev   
anbefalet plejecenter i dag**   
  
**Venstre-formanden Lars Løkke Rasmussen besøgte i dag Langagergård Plejecenter ved Greve, der drives af virksomheden Forenede Care**  
  
”Er det så et godt sted at bo?,” spørger Lars Løkke Rasmussen (V) en gruppe beboere på Langagergård Plejecenter i Karlslunde ved Greve, som den privat aktør Forenede Care driver i samarbejde med Greve Kommune.   
82-årige Jonny Hartz er hurtig på aftrækkeren:  
”Ja, det er det absolut. Langagergård kan også anbefales til dig, når din tid kommer,” svarer hun rapt partiformanden.   
  
**Imødekommende stemning**  
Lars Løkke Rasmussen lagde i dag vejen forbi Langagergård Plejecenter for blandt andet ved selvsyn at danne sig et indtryk af stedet og for at møde beboere og personale på stedet. Og efter en rundvisning på stedet, hvor partiformanden hilste på mange beboere og medarbejdere og både så keramikværkstedet, dans for de ældre, akvarier, varmbassingymnastik og sansehaven på stedet, var han imponeret:  
”Der er en ufattelig imødekommende stemning på Langagergård Plejecenter. Det er mit klare indtryk, at både beboere og medarbejderne stortrives her,” forklarede han.  
”Det er jo ikke en sygdom at blive gammel, men et privilegium. Livslysten ender jo nødvendigvis ikke, bare fordi man bliver ældre. Og jeg kan godt lide, at man på Langagergård Plejecenter tager udgangspunkt i de ældres behov og ønsker. Hér har beboerne jo blandt andet mulighed for at holde husdyr og at tage på udlandsture.”  
  
**Partiformand på DUO-cykel**Venstre-formanden prøvede også sammen med en frivillig fra Ældresagen en tur på en af de særlige DUO-cykler, som plejecenteret har til rådighed for beboerne. Ligesom Greves borgmester Pernille Beckmann (V), der også besøgte plejecenteret på dagen, fik sig også en tur på en DUO-cykel.   
For Louise Wesselhoff, der er centerchef på Langagergård Plejecenter, var det en positiv oplevelse at få besøg af en af landets toppolitikere:  
”Både personalet og beboerne syntes, at han var rigtig rar at tale med. Han var helt nede på jorden og gav sig god tid til at tale med hver enkelt,” siger hun.